
Női karakterek Márai Sándor A gyertyák csonkig égnek című regényében

Dolgozatomban Márai Sándor A gyertyák csonkig égnek című regényében szereplő női karaktereket elemeztem. Elsőként Krisztina helyzete és regénybéli megjelenése került elemezésre. Krisztina a főhős felesége és valószínűleg a férje legjobb barátjának szeretője is. Hangsúlyozom, a szövegből nem derül fény ennek a konfliktushelyzetnek az igazságalapjára. Krisztina már nem él a cselekmény idején, csupán a férjének elbeszéléséből ismerjük meg őt. Ebben a diszkurzusban elhallgattatásra ítéltetett a nő. A naplóját, amely tanúskodhatna az igazságról, olvasatlanul veti tűzre a férj, Henrik. Az elemzésből az is kiderül, hogy az író egy sztereotípiát kelt életre, egy femme fatale-t. Röviden kitértem Henrik és Konrád viszonyára is, amelyek homoerotikus elemeket és kijelentéseket tartalmaz. Nini, aki egész életével urát szolgálja, „varázslatos” képességeket kap jutalmul az atemporális szférában való megragadásért. Dolgozatom végén a maláj nők textuálisan elfoglalt helyével foglalkoztam. Ez a hely a háziállatok helyével megegyező. Ezek az egzotikus nők azonban felforgatják a patriarchális normákat. Elmondható tehát, hogy ezeket a szereplőket Márai alávetette a maszkulin kódoknak és gondolkodásmódnak.



